Betogers storm Absa-bank binneBetogers buite ‘n Absa-bank in die Durbanse sakesentrum. Foto: Twitter via @DuRRbanSA ŉ Paar honderd lede van die ANC-jeugliga het Donderdag buite die Absa-bank in Durban se sakesentrum betoog. Talle van die betogers het die bank binnegestorm waar hulle gesing en gedans het, voordat hul toegang na die kitsbanke buite die bank versper het. Die betoging volg op ŉ verslag van Busiswe Mkhwebane, die openbare beskermer, waarin voorlopig bevind is dat Absa onbehoorlik gebaat het uit staatshulp in die apartheidsera. Die Mail & Guardian het vroeër berig dat die bank gedwing kan word om die R2,25 miljard staatshulp wat hulle in 1985 ontvang het, aan die Reserwebank terug te betaal as die voorgestelde regstellende stappe in die voorlopige verslag van die OB onveranderd bly. Betogers buite ‘n Absa-bank in die Durbanse sakesentrum. Foto: Twitter via @DuRRbanSA Betogers het Donderdag lede van die publiek verhoed om die bank in Anton Lembede-straat binne te gaan of die kitsbanke te gebruik. Daar was ŉ swaar polisieteenwoordigheid buite die bank terwyl die dansende betogers plakkate opgehou het wat onder meer gelui het, ““Corruption is corruption, no matter who is doing it” en “Boycott Absa”. Die betogers het gesê die protesaksie vorm deel van hul eis dat Absa die geld terugbetaal wat van “ons mense gesteel is”. Nadat ANC-jeugligaleiers hulle toegespreek het, is die betogers deur drie eThekwini Metro- munisipale busse opgelaai en weggeneem.